Ritratt minn TVM.com.mt .td_uid_2_612a6c146be49_rand.td-a-rec-img{text-align:left}.td_uid_2_612a6c146be49_rand.td-a-rec-img img{margin:0 auto 0 0} Iva, ħbieb, sfortunatament hawn min hu jew hi qisu/qisha Ġaħan fil-politika. Qiegħed nirreferi għal ħafna nies ta' opinjoni politika differenti u mhux għal xi partit politiku partikolari biss. Bħal Ġaħan hija dik il-persuna li qatt ma tħares lejn il-politika b'lenti kritika . Kapaċi biss tirrepeti bħal pappagall dak li tkun semgħet fl-aħbarijiet ta' filgħaxija fuq l-istazzjon politiku favorit tagħha. Bħal Ġaħan hija dik il-persuna li tpoġġi lill-politiċi fuq pedestall u tinsa li dawn jinsabu hemm biex ikunu ta' servizz għall-poplu u mhux biex jiddettaw liċ-ċittadini l-oħra. Bħal Ġaħan hija dik il-persuna li tgħid: "jien x'jimpurtani mill-qerda tal-ambjent, l-aqwa li jien immur tajjeb u viva min ikun fil-gvern u jaqdini!" – Min iħares biss lejn il-politika għall-gwadann personali u mhux għall-interess nazzjonali. Bħal Ġaħan hija dik il-persuna li dejjem tgħid li l-partit politiku li tappoġġja qed jagħmel sew, anke meta tkun taf li qiegħed jiżbalja bl-ikrah. Bħal Ġaħan hija dik il-persuna li tgħajjar lil min ma jaqbilx mal-argumenti politiċi tiegħu jew tagħha u mhix kapaċi tirribatti argument politiku sod ħlief bit-tgħajjir u l-insulti. Bħal Ġaħan hija dik il-persuna li tgħaddi l-kummenti fuq temi politiċi li ma tifhem xejn fihom u b'hekk tkun qed taqa' għar-redikolu mingħajr lanqas biss tkun taf. Bħal Ġaħan hija dik il-persuna li tindottrina lit-tfal tagħha favur partit politiku minn meta jkunu għadhom żgħar ħafna. Bħal Ġaħan hija dik il-persuna li fl-elezzjonijiet tivvota lil partit politiku u l-kandidati tiegħu bil-passjoni politika biss u mingħajr ebda riflessjoni. L-għażla quddiem kull ċittadin hija waħda ċara: se nkunu nies li nużaw moħħna jew se nkunu bħal Ġaħan u nagħmlu kollox bla ħsieb? – Se nkunu kritiċi kostruttivi jew se nkunu bħan-ngħaġ li jaċċettaw kollox fatalistikament u jinġarru fejn jeħodhom il-kurrent? – Se nkunu spettaturi passivi fil-politika jew parteċipanti attivi? L-għażla hija f'idejna. .td_uid_3_612a6c146c1c9_rand.td-a-rec-img{text-align:left}.td_uid_3_612a6c146c1c9_rand.td-a-rec-img img{margin:0 auto 0 0}